客居書懷奉寄介然若谷才仲兼簡信民
作者：呂本中
朝代：宋

paragraphs: 客愁如長河，浩蕩去不息。
未来已相關，千里在咫尺。
抱疾寄他鄉，終年守岑寂。
中虛耗神志，內熱損筋力。
長虞二豎攖，復有寒餒廹。
怪渠甑上煙，愧爾囊中帛。
平生所讀書，已如不相識。
坐貽鄉黨笑，敢辭塵埃没。
舊游今幾時，轉眄忽陳迹。
死者不復見，墓草春已碧。
生者天一涯，未免陳蔡厄。
兒曹乳臭在，瞑目分黑白。
雖無未見書，頗多雌黄筆。
出言輒周孔，而不辨菽麥。
啾啾要酬和，內顧頗牽率。
坐令懷抱惡，更覺天宇窄。
忽忽十年事，俯仰同戲劇。
從来肺腑親，翻手胡與越。
獨餘二三子，肝膽猶鐵石。
尚怪東郭貧，亦訝懷祖黠。
西軒来何時，簞瓢共饑渴。
念君不能已，一飯再三噎。
誰能明予心，皎皎霜夜月。